**NACIONALINĖ ŠVIETIMO AGENTŪRA**

ANYKŠČIŲ ANTANO BARANAUSKO PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-11-25 Nr. A-21

Vilnius

**ĮVADAS**

**Vizito laikas** – 2021 m. spalio 25–28 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinant mokyklos veiklą vadovautasi Lietuvos Respublikos švietimo ir mokslo ministro 2018 m. gruodžio 3 d. įsakymo Nr. V-962 redakcija, Lietuvos Respublikos švietimo, mokslo ir sporto ministrės 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojant temą „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“.

Vertintojai stebėjo 71 ugdymo proceso veiklą, gilinosi į mokytojų, pagalbos mokiniui specialistų, mokytojų padėjėjų ir mokinių veiklą pamokose. Vyko pokalbiai su mokyklos direktore ir direktorės pavaduotojais ugdymui, Mokyklos ir Metodine tarybomis, mokyklos įsivertinimo grupe (toliau – ĮG), Vaiko gerovės komisija (toliau – VGK), mokinių savivaldos ir socialinių partnerių atstovais. Vertintojų komanda išanalizavo mokyklos veiklos dokumentus, pirminę mokyklos informaciją, analizavo pateiktus įtraukiojo ugdymo įgyvendinimo mokykloje tyrimo duomenis (toliau – NŠA tyrimas), bendravo su Anykščių r. savivaldybės administracijos Švietimo skyriaus vyriausiosiomis specialistėmis Zita Vilkončiene ir Nijole Pranckevičiene apie šios mokyklos mokinių įtraukiojo ugdymo įgyvendinimo kryptingumą miesto ir rajono kontekste. Vertinimo procese ir ataskaitoje taikyta penkių vertinimo lygių skalė.

1. **MOKYKLOS KONTEKSTAS**

 Anykščių Antano Baranausko pagrindinė mokykla yra viena iš trijų bendrojo ugdymo paslaugas mieste teikiančių mokyklų.

Daugumos mokyklą lankančių mokinių šeimų socialinė ir ekonominė padėtis yra vidutinė. Tačiau augantis nedarbas, socialinės rizikos šeimų skaičius, emigracija – nepalankūs veiksniai mokyklos veiklai. Ugdymo įstaigoje besimokančių specialiųjų poreikių turinčių mokinių sutrikimų spektras platus. Didelė dalis vaikų gyvena kaimiškose vietovėse, todėl 50 proc. mokinių yra pavežami mokykliniais autobusais.

Mokykla turi du skyrius: Kurklių Stepono Kairio, nutolęs nuo pagrindinės mokyklos 14 km, esantis Kurklių mst., Kurklių seniūnijoje, vykdantis ikimokyklinio, priešmokyklinio ir pradinio ugdymo programas, ir Specialiojo ugdymo skyrius-daugiafunkcis centras, esantis už 300 m nuo pagrindinės mokyklos, vykdantis pritaikytas ikimokyklinio ir priešmokyklinio ugdymo bendrąsias programas, pradinio ir pagrindinio ugdymo individualizuotas programas. ŠVIS duomenimis, 2021–2022 m. m. mokykloje yra 19 klasių komplektų. Vienas iš jų – jungtinis 1, 3, 4 klasių komplektas, esantis Kurklių S. Kairio skyriuje. Mokykloje mokosi 391 mokinys, 10 iš jų – minėtame Kurklių S. Kairio skyriuje.

Sudėtinga epidemiologinė situacija šalyje reikšmingos įtakos išoriniam vertinimui neturėjo. Mokytojai ir administracijos darbuotojai pasiskiepiję nuo COVID-19 viruso 100 proc. Esminių pakeitimų tvarkaraščiuose nebuvo (trys ilgesnį laiką sergantys mokytojai buvo vaduojami, o logopedė susirgo vertinimo savaitę). Mokyklos vadovai ir mokytojai supranta išorinio vertinimo svarbą, todėl vertinimo dienomis tarp vertintojų ir mokyklos bendruomenės narių vyko dalykiškas, tikslingas, kolegiškas ir mandagus bendravimas ir bendradarbiavimas.

Nuo 2015 metų šiai ugdymo įstaigai vadovauja Dalia Kugienė. Mokyklos direktorės metinių veiklos ataskaitų už 2019 ir 2020 metus analizė rodo, kad pasirinktų užduočių turinys orientuotas į vadybinių kompetencijų stiprinimą, darbuotojų lyderystės skatinimą, multifunkcinės ugdymo bazės gerinimą, paveikios ugdymo proceso stebėsenos politikos sukūrimą, saugių ir funkcionalių edukacinių erdvių įrengimą bei savitos mokyklos kultūros puoselėjimą ir dera su mokyklos veiklos planavimo dokumentais. Verta atkreipti dėmesį, kad išorinio vertinimo metu išskirti beveik visi stiprieji mokyklos veiklos aspektai tiesiogiai susiję su direktorės metinėmis užduotimis ir yra reikšmingi tolesnei įtraukiojo ugdymo plėtrai mokykloje. Pavyzdžiui, „gerinti švietimo pagalbos mokiniui teikimo kokybę, siekiant užtikrinti pagalbą skirtingų poreikių ir gebėjimų mokiniams“, „skatinti ir plėtoti darbuotojų lyderystę“, „puoselėti savitą mokyklos kultūrą“. Mokyklos tarybos teikimu, direktorės Dalios Kugienės metinės veiklos ataskaitos Anykščių rajono mero Sigučio Obelevičiaus įvertintos labai gerai. Tačiau vertintojai atkreipia dėmesį, kad būtų tikslinga užduočių įgyvendinimo siekiuose nusimatyti pamatuojamus rodiklius (procentais, skaičiais), kurie sudarytų galimybę identifikuoti mokyklos pažangą.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

*Stiprieji veiklos aspektai*

1. Lankstus žmogiškųjų ir materialinių išteklių paskirstymas įtraukiajam ugdymui stiprinti (1.1 – 3 lygis).
2. Mokyklos bendruomenę telkianti lyderystė (1.2 – 3 lygis).
3. Mokyklos tinklaveikos atvirumas, sudarantis sąlygas visų bendruomenės narių lygiavertei įtraukčiai (1.6 – 3 lygis).
4. Švietimo pagalbos specialistų, mokytojų ir mokytojų padėjėjų bendradarbiavimas planuojant ir įgyvendinant įtraukųjį ugdymą (2.1 – 2 lygis, išskirtas aspektas – 3 lygis).
5. Pozityvių santykių bendruomenėje kūrimas siekiant įtraukios kultūros (2.2 – 2 lygis, išskirtas aspektas – 3 lygis).

*Tobulintini veiklos aspektai*

1. Pamokos uždavinys, orientuotas į asmeninį mokymosi rezultatą (2.1 – 2 lygis).
2. Sąlygų visiems mokiniams aktyviai įsitraukti į mokymosi procesą sudarymas (2.2 – 2 lygis).
3. Kiekvieno mokinio pasiekimų ir pažangos pamatavimas pamokoje (2.3 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Išorinio vertinimo metu nustatyta, kad mokyklos įsivertinimas atliekamas vidutiniškai. Mokykla, atlikdama įsivertinimą, naudojasi „Mokyklos, įgyvendinančios bendrojo ugdymo programas, veiklos kokybės įsivertinimo metodika“ (2016 m.). Anketavimui ir rezultatų analizei atlikti naudojama iqesonline.lt programa. Nacionalinės švietimo agentūros užsakymu 2018–2020 metais atliktos tėvų (globėjų), mokytojų ir mokinių apklausos. 2019 ir 2020 metais atliktas platusis įsivertinimas. Įsivertinimo duomenys naudojami planuojant mokyklos veiklą, nustatant metinės veiklos planų prioritetus ir tikslus, organizuojant Metodinės tarybos, metodinių grupių darbą, tobulinant ugdymo procesą pamokose.

Mokyklos įsivertinimo grupė kiekvienais metais parengia mokyklos įsivertinimo planą: suformuluoja iqesonline.lt klausimyną, pateikia informaciją mokytojams dėl veiklos kokybės įsivertinimo, gautus rezultatus pristato mokyklos bendruomenei. Mokytojų ir Mokyklos tarybų posėdžiuose pateikia rekomendacijas veiklai tobulinti ir Nacionalinei švietimo agentūrai išsiunčia įsivertinimo ir pažangos anketas. Išsamesnė plačiojo įsivertinimo (2019) duomenų analizė leidžia teigti, kad mokyklos bendruomenė identifikuoja įtraukiojo ugdymo poreikį. Pavyzdžiui, 2019 metais kaip vieną iš žemiausiai vertinamų aspektų tėvai įvardijo teiginį „Mokykloje mano vaikas mokomas planuoti savo mokymąsi (įvertis – 3.2), o mokiniai teiginį „Su mokytoju planuojame mano tikslus ir galimybes tikslams pasiekti“ – įverčiu 2.6.

Verta atkreipti dėmesį, kad 2020 metais plačiajame įsivertinime tuo pačiu aspektu mokytojų ir mokinių įvertinimai nesutampa. Teiginys „Su mokiniais kartu planuoju mokymąsi (tikslus, žingsnius jiems pasiekti)“ priskiriamas prie aukščiausių mokytojų verčių (įvertis – 3.6). Tačiau mokiniai tą patį teiginį vertina tik 2.9 įverčiu ir jis priskiriamas prie žemiausių verčių. ĮG pateiktose rekomendacijose mokyklos veiklai tobulinti siūloma „Skatinti kiekvieną mokinį planuoti savo mokymąsi bei stebėti ir koreguoti savo pažangą“ (2020) ir „Užtikrinti kiekvieno mokinio individualios pažangos augimą, mokant mokinius išsikelti individualius uždavinius, mokymosi tikslus, įsivertinti pažangą“ (2021). Tai leidžia išorės vertintojams teigti, kad mokykla įtraukiojo ugdymo kontekste geba įsivardinti problemines sritis, bet išsamesnė veiklos planavimo dokumentų analizė ir pokalbis su ĮG nariais patvirtina vertintojų įžvalgas, kad mokykloje kol kas trūksta patirties objektyviau ir tiksliau pamatuoti bei įvertinti esamą situaciją, fiksuoti pokyčius, (ne)tenkinančius mokyklos bendruomenės visais lygmenimis: mokinio, klasės, mokytojo ir administracijos. Tinkamas duomenų naudojimas užtikrintų mokyklos orientaciją į pasimatavimą, bendruomenės sutelkimą, mokėjimą patikrinti ir įsivertinti planuojamus pokyčius. Šias išorės vertintojų įžvalgas paremia mokyklos vertinimo metu išskirti tobulintini veiklos aspektai, tiesiogiai susiję su įtraukiojo ugdymo įgyvendinimu ugdymo procese: pamokos uždavinys, orientuotas į asmeninį rezultatą; visus mokinius motyvuojantis ir įgalinantis ugdymas pamokoje ir kiekvieno mokinio pasiekimų ir pažangos pamatavimas pamokoje. Atsižvelgę į ĮG narių pastangas, pozityvų nusiteikimą toliau aktyviai vykdyti įsivertinimą, išorės vertintojai rekomenduoja atkreipti dėmesį į du esminius dalykus, padėsiančius kokybiškiau atlikti įsivertinimo procedūras ir veiksmingiau nustatyti, ar mokyklos siekiai ir praktika atitinka tai, ko iš jos tikisi mokiniai ir jų tėvai:

1) konkretizuoti rodiklį iliustracijomis ir apsibrėžti pamatavimo galimybes;

2) renkant įrodymus (duomenis) kokybės lygiui nustatyti, neapsiriboti vien tik anketavimu, bet panaudoti ir kitas formas: stebėjimą, dokumentų analizę, tikslinius pokalbius.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3 (gerai)**

|  |  |
| --- | --- |
| **Rodiklis, vertinimo lygis** | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 3 lygis | Mokyklos vizija yra orientuota į realią įstaigos veiklos perspektyvą ir vertybinius prioritetus.* Mokyklos vizija atliepia bendruomenėje sutartas esmines vertybes: pagarbą ir toleranciją vieni kitiems, atsakomybę, bendruomeniškumą ir saugumą.
* Iš pokalbių su įstaigos bendruomene nustatyta, kad mokyklos vizija, numatanti mokyklos veiklos ateities perspektyvą, vertybių ugdymą ir visų gerą savijautą institucijoje, yra priimtina visiems bendruomenės nariams.
* Mokyklos administracija tikisi, kad mokytojų kolektyvas augs kaip vieninga bendruomenė, vienodai suprantanti mokyklos siekius.
* Mokyklos strateginis planas numato pagrindines įstaigos veiklos perspektyvas ir prioritetus, telkiančius bendruomenę mokyklos vizijai įgyvendinti.
* Kuriant strateginį planą atsižvelgta į PEST ir SSGG veiksnių analizės duomenis ir daugumos mokyklos savivaldos institucijų atstovų pasiūlymus, išsakytus įvairių susirinkimų, pasitarimų metu.

Mokyklos vizija atspindi nuostatą kurti mokyklą atvirą mokinių įvairovei.* Rengiant strateginį planą vadovautasi Valstybine švietimo 2019–2022 m. strategija, Anykščių r. savivaldybės strateginiu 2019–2025 m. plėtros planu.
* Pokalbyje su Mokyklos taryba pateikti pavyzdžiai patvirtinta, kad šioje ugdymo įstaigoje naujai atėję (iš kitų mokyklų, atvykę iš užsienio) mokiniai gauna jiems reikiamą pagalbą ir lengvai integruojasi. Direktorės teigimu, ši mokykla buvo pirmoji rajone, pasiruošusi ir pradėjusi priimti iš užsienio atvykusius mokinius.
* Metodinės tarybos atstovai teigia, kad ši mokykla yra vieta, kur kiekvienas ras kaip save realizuoti, siekiama, kad kiekvienas vaikas jaustųsi saugus ir laimingas, nes tai yra mokykla visiems.
* NŠA tyrimo teiginys „Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“ sulaukė daugumos tėvų pritarimo, o teiginys „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“, tėvų apklausos duomenimis, vertinamas kaip vienas iš santykinai stipresnių mokyklos aspektų įtraukiojo ugdymo požiūriu.
* NŠA pedagogų apklausos duomenys parodė, kad atvejų, kuomet mokykla atsisakytų priimti negalią ar sutrikimų turintį mokinį, nes negalėtų užtikrinti jam reikiamos pagalbos, nepasitaiko –mokykloje yra gera pagalbos mokiniui sistema.

Mokykla siekia, kad veiklos tobulinimo sprendimai būtų orientuoti į veiklos perspektyvą ir priimami atsižvelgiant į įsivertinimo rezultatus.* Mokyklos veiklos kokybės įsivertinimas vykdomas kiekvienais metais. Duomenims rinkti ir apdoroti naudojama iqesonline.lt internetinės sistemos apklausos.
* Pokalbyje su įsivertinimo grupe išsiaiškinta, kad įsivertinimo metu gauti duomenys pristatomi mokyklos bendruomenei, aptariami, analizuojami. Į įsivertinimo išvadas atsižvelgiama rengiant mokyklos veiklos planus.
* Direktoriaus pavaduotoja ugdymui teikia Bendrojo ugdymo mokyklų įsivertinimo ir pažangos ataskaitą Nacionalinei švietimo agentūrai mokyklos pažangai viešinti.
* Beveik visi mokytojai ir dauguma mokinių dalyvauja mokyklos veiklos įsivertinimo apklausose, tačiau sunkumų kyla vykdant mokinių tėvų apklausas. Pažymėtinas atvejis, kada nuotoliniu būdu vykdytos mokinių tėvų apklausos grįžusių klausimynų kvota nesiekė 30 proc., garantuojančių apklausos apibendrintų rezultatų validumą.
* Mokykloje vykdomas platusis visuminis įsivertinimas atliekant pedagoginės bendruomenės apklausą, tačiau neatliekamas išsamusis teminis įsivertinimas, kuris būtų paremtas nebe išankstine nuomone, bet konkrečiais esamos padėties įrodymais.

Dalis pedagoginės bendruomenės planuodami savo veiklą atsakingai prisiima atsakomybę už mokyklos tikslų ir uždavinių bei programų įgyvendinimą. * Mokyklos planų tikslai ir uždaviniai tarpusavyje dažniausiai dera. Išanalizavus mokyklos strateginį planą, 2020 m. ir 2021 m. veiklos planus pastebėta, kad 2021 m. veiklos planas iš dalies atitinka 2020–2024 m. strateginiame plane keltus tikslus ir uždavinius. Iš pokalbio su administracija paaiškėjo, kad kuriant 2021 m. veiklos planą siekta atsižvelgti į dėl pandemijos pakitusią ugdymo(si) situaciją (nuotolinį mokymą(si), todėl 2021 m. veiklos plane lanksčiai pažiūrėta į kilusius iššūkius ir jų sprendimo kryptis. Sutarta dėl aktualiausio 2021 m. veiklos prioriteto – „Ugdymo kokybė ir pagalba kiekvienam mokiniui, įveikiant pandemijos iššūkius“.
* VGK veikla užtikrina mokyklos strateginio plano uždavinio „Sudaryti galimybę kiekvienam mokiniui patirti mokymosi sėkmę“ įgyvendinimą ir prieinamumą visiems mokiniams, taip sukurdama sąlygas net ir didelių ar labai didelių specialiųjų ugdymosi poreikių turinčių mokinių visybiškam ugdymui(si).
* VGK tinkamai planuoja prevencinį darbą, kurio uždaviniai – mažinti patyčių ir smurto atvejų mokykloje bei užtikrinti emociškai saugią aplinką – atliepia vieną iš mokyklos strateginių tikslų – „Funkcionalios, atviros ir saugios ugdymo(si) aplinkos kūrimas“.
* Mokyklos ugdymo planas parengtas vadovaujantis Bendraisiais ugdymo planais, atsižvelgiama į mokinio ugdymo(si) ir mokymosi pagalbos poreikius.
* Ugdymo plane numatyta, kurių dalykų turinį papildys integruotos programos. Tačiau išanalizavus atsitiktine tvarka pasirinktus ilgalaikius planus ugdymo programų (Sveikatos ir lytiškumo ugdymo bei rengimo šeimai, Etninės kultūros) temos neplanuojamos. Dalyje planų pateikiamas tik ugdymo programos pavadinimas, nenumatomos konkrečių temų sąsajos, tai neužtikrina ugdymo turinio integralumo.
* Ilgalaikių planų analizė parodė, kad stinga nuoseklaus strateginio tikslo „Visų bendruomenės narių įtraukimas į ugdymo(si) kokybės gerinimą“ įgyvendinimo. Dalis mokytojų laikosi, kaip nurodoma Pagrindinio ugdymo programos ugdymo plane, mokyklos direktorės įsakymu patvirtinto plano struktūros. Atkreiptinas dėmesys ir į tai, kad pastebėta atvejų, kuomet ilgalaikiuose planuose numatytos vadovėlio, o ne Pagrindinio ugdymo bendrosiose programose nurodytos temos.
* Atsitiktine tvarka išanalizavus I trimestro klasių vadovų planus nustatyta, kad dalis klasių vadovų kelia tikslus ir uždavinius siekdami užtikrinti mokyklos tikslų ir uždavinių įgyvendinimą. Nors beveik visi klasių vadovai tinkamai planuoja patyčių prevencijos, sveikos gyvensenos, dorinių vertybių ugdymo temas ir veiklas, tačiau neatsižvelgiama į klasės specifiką ir kontekstą. Klasės „situacijos analizėje“ dažniausiai apsiribojama nurodomu mergaičių, berniukų, SUP mokinių skaičiumi bei trumpu klasės motyvacijos ir draugiškumo lygmens konstatavimu, todėl neplanuojama konkreti ir tikslinga, į konkrečios klasės mokinių poreikius nukreipta klasės vadovo veikla. Stinga dėmesio ir uždavinio „Sistemingai ieškoti naujų galimybių mokyklos ir mokinių tėvų (globėjų) bendravimui ir bendradarbiavimui“ įgyvendinimo kryptingumui.

Lankstus išteklių paskirstymas padeda stiprinti pasirengimą įtraukiajam ugdymui įgyvendinti bei sukuria sąlygas tolesniems įtraukiojo ugdymo procesams. * Siekdama įtraukčiai palankios mokyklos kultūros, įstaiga panaudoja visas darbo apskaitos ir apmokėjimo tvarkos galimybes pedagogų motyvacijai stiprinti.
* Personalo politika mokykloje atliepia mokinių poreikius: mokytojų komandą papildo 5 pagalbos mokiniui specialistai (2 specialieji pedagogai, socialinis pedagogas, psichologas, logopedas) ir 6 mokytojo padėjėjai. Pažymėtina, kad 1 kl. mokiniams, net jei klasėje nėra specialiųjų ugdymosi poreikių turinčių mokinių, skiriamas pedagoginį išsilavinimą turintis mokytojo padėjėjas.
* Iš pokalbių su mokyklos administracija ir Metodine taryba nustatyta, kad mokykloje susitarta, kaip yra apmokami kiti mokyklos bendruomenei svarbūs darbai, kurie nėra apibrėžiami kaip kontaktinė veikla ir darbas su specialiųjų ugdymosi poreikių turinčiais mokiniais.
* Mokymo(si) priemonių poreikis aptariamas metodinėse grupėse, Metodinėje taryboje, svarstomas Direkcinės tarybos posėdžiuose. 2021 m. mokykla visiems mokiniams nupirko licencijas „Eduka“ pratyboms.
* Informacinių technologijų plėtra mokykloje sudaro galimybes ugdymo procesą pritaikyti skirtingų poreikių ir gebėjimų mokiniams: mokykla turi 156 kompiuterius, 61 planšetinį kompiuterį, 40 daugialypės terpės projektorių, 17 interaktyvių lentų, 3D klasę, interaktyvias grindis, interaktyvią sieną, gamtos ir technologinių mokslų kabinetą.
* Iš pokalbio su administracija ir aplinkos stebėjimo nustatyta, kad mokyklos specialiojo ugdymo skyriaus-daugiafunkcio centro aprūpinimas atitinka mokinių poreikius ir ugdymo(si) specifiką: klasės erdvios, turi poilsio zonas, gausiai aprūpintos įvairiomis mokymo(si) priemonėmis. Klasėse stovi išmaniosios lentos, projektoriai, kompiuteriai. Yra liftas, tačiau šiuo metu neveikia, nes nėra lėšų jam atnaujinti. Visiškai įrengtas relaksacijos kabinetas, kuriame gausu sensorinių priemonių, įrenginėjamas „nusiraminimo“ kambarys.
* Edukacinių erdvių kūrimas – vienas iš mokyklos prioritetų skirstant gautas lėšas. Siekiama mokyklos erdvių daugiafunkciškumo, kasmet plečiamos ir kuriamos naujos netradicinės edukacinės erdvės, kurios skatina kūrybinę mokinių veiklą, padeda formuoti emocinius, socialinius santykius su kitais žmonėmis ir aplinkiniu pasauliu. 2020 m. respublikiniame Lietuvos mokinių neformaliojo švietimo centro Mokyklų edukacinių erdvių konkurse ugdymo įstaiga tapo nugalėtoja.
* Įrangos ir priemonių įvairovę, užtikrinančią ugdymo šiuolaikiškumą ir kokybę, mokykla įsivertina kaip vieną iš veiklos stiprybių.

Mokykla sėkmingai pritraukia projektinių lėšų, kurios padeda aprūpinti įstaigą šiuolaikinėmis priemonėmis ir sudaro platesnes galimybes motyvuojančiai įtraukčiai. * 2019–2020 m. iš projektų „Erasmus+“ KA1 ir „Erasmus+“ KA2, ESFA, Lietuvos-Lenkijos mainų ir kitų projektų gautos lėšos sudaro daugiau kaip 70 tūkst. eurų. Atitinkamai 2020–2021 m. – daugiau kaip 30 tūkst. eurų.
* ESFA finansuojamo projekto „Naujų gamtos mokslų bendrojo ugdymo modelių kūrimas“ lėšomis įsigyta 30 planšečių, sukurti integruotų pamokų modeliai matematikos-geografijos, matematikos-biologijos-chemijos pamokoms.
* Mokykla dalyvaudama projekte „Mokyklų aprūpinimas gamtos ir technologinių mokslų priemonėmis“ gavo mokymo priemonių ir įrangos komplektų 1–8 klasėms, padedančių lavinti praktinius mokinių įgūdžius. Įrengtas gamtos ir technologinių mokslų kabinetas.
* Kitų projektų lėšos naudojamos mokinių įtraukčiai į aktyvias veiklas, patirtinį mokymąsi.

Stebėtose pamokose šiuolaikinių mokymo(si) priemonių ir išteklių panaudojimas retai vertintas kaip veiksmingas, įtraukiantis ir motyvuojantis.* Apibendrintais stebėtų pamokų protokolų duomenimis, nustatyta, kad pamokos objekto „Ugdymo(si) aplinkos“ vertinimo vidurkis – 2,55.
* Organizuojant ugdymo procesą naudojama turima multifunkcinė ugdymo(si) bazė – mokykloje buvo organizuota 10 netradicinio ugdymo dienų.
* Nors, NŠA tyrimo pedagogų apklausos duomenimis, teiginys „Mokytojams pakanka priemonių suasmenintam mokymuisi organizuoti“ vertinamas kaip vienas santykinai stipresnių mokyklos aspektų įtraukiojo ugdymo požiūriu, stebėtose pamokose vertintojai fiksavo pavienius veiksmingo mokyklos išteklių ar priemonių, įsigytų projekto lėšomis, panaudojimo atvejus. Tai užfiksuota 1b, 3a kl. lietuvių k., 5a (1), 7b (2) kl. anglų k., 2a, 7a, 9 kl. matematikos, 2a, 4b kl. pasaulio pažinimo, 8a kl. chemijos, 2a kl. tikybos pamokose. 4a ir 9 kl. matematikos pamokose naudotos skaitmeninės mokymosi aplinkos „Eduka“ pratybos, 9 kl. matematikos, 5a (1) anglų k. pamokose atitinkamai „Kahoot“ ir „ClassDojo“ programėlės.
* Stebėtų pamokų apibendrintais duomenimis, ugdymo(si) aplinkų koreliacinis ryšys su kitais pamokos vertinimo objektais yra vienas žemesnių, palyginti su kitų objektų koreliaciniais ryšiais. Tai rodo, kad stinga tikslingo IKT panaudojimo siekiant mokymosi patirčių įvairovės ir optimalaus įsitraukimo į mokymosi procesą.
* NŠA tyrimo duomenimis, teiginys „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“ vertinamas kaip santykinai probleminis mokyklos aspektas įtraukiojo ugdymo požiūriu.
* Iš pokalbių su mokytojais paaiškėjo, kad naudoti įvairesnius išteklius ir priemones ugdymo kokybei užtikrinti trukdo dėl pandemijos organizuotas darbas ne kabinetuose, bet mokinių klasėse. Tačiau vertintojai nustatė, kad visi kabinetai yra aprūpinti IKT įranga, dalis išmaniosiomis lentomis. Todėl vertintojai, net ir atsižvelgdami į situaciją, remdamiesi stebėtų pamokų duomenimis, daro išvadą, kad daugumoje pamokų mokytojai naudojo IKT aiškindami pamokos medžiagą (daugialypės terpės projektorius, išmaniąsias lentas), tačiau dažniausiai patys demonstruodami pateiktis (iliustracijas, tekstą), kurios nesudarė sąlygų aktyviam mokinių įsitraukimui ir mokymuisi be barjerų.

Vertintojų surinkti ir išanalizuoti duomenys leidžia teigti, kad mokyklos perspektyva ir bendruomenės susitarimai yra tinkami**.** |
| 1.2. Lyderystė, 3 lygis | Lyderių veikla telkia daugumą bendruomenės narių pokyčiams, inovacijoms ir įtraukčiai stiprinti.* Remiantis pokalbiais su administracija, Metodine, Mokinių tarybomis, VGK nariais ir mokyklos dokumentais, nustatyta, kad lyderiais laikomi įvairiose srityse iniciatyvą rodantys mokytojai, mokyklos direktorė, pavaduotojai ugdymui, pagalbos mokiniui specialistai. Mokyklos lyderiais pasitikima, jie palaikomi, skatinami, o kiekvieno lyderio veikla ir iniciatyvos, padedančios kurti įtraukųjį ugdymą, atsispindi įvairiose mokyklos veiklos srityse.
* Mokykloje skatinama pasidalytoji lyderystė – aktyviausi bendruomenės nariai, palaikomi administracijos ir kolegų, įsitraukia į savivaldos grupių veiklas, geba prisiimti atsakomybę už iniciatyvų ir sprendimų įgyvendinimą. Administracija siekia, kad daugeliui darbuotojų būtų deleguotos lyderystės funkcijos.
* Mokyklos vadovai palaiko pedagogų profesinį tobulėjimą, mokytojai lyderiai telkia bendruomenę įtraukiojo ugdymo pokyčiams. Mokyklos ugdymo plane numatyta teikti įvairiapusę pagalbą kiekvienam besimokančiajam, skatinti tikslingą mokytojų, pedagogų, specialistų ir vadovų kvalifikacijos tobulinimą bei lyderystę siekiant visų mokinių įtraukties.
* Mokyklos administracija inicijuoja paraiškų teikimą dalyvauti „Erasmus+“ projektų veiklose, skatina mokytojų lyderystę organizuoti visų mokinių įtrauktį apimančias veiklas. 2020 m. Švietimo mainų paramos fondo „Kokybės konkurso“ apdovanojimų renginyje mokyklos projektas „Mokinio atsiskleidimas per mokytojo meistriškumą“ paskelbtas kokybiškiausiu „Erasmus+“ bendrojo ugdymo sektoriaus projektu.
* Iš pokalbių su bendruomene nustatyta, kad mokykloje pasitikima formaliais lyderiais. Tai patvirtina ir NŠA tyrimas – teiginiui „Mūsų mokykloje vadovai pagarbiai elgiasi su visais mokiniais“ pritaria 76,6 proc. apklausoje dalyvavusių mokytojų, o teiginiui „Mokyklos vadovai man yra autoritetas“ pritaria 27,1 proc. apklausoje dalyvavusių mokinių, tai vertinama kaip santykinai vienas stipresnių mokyklos aspektų įtraukiojo ugdymo požiūriu.
* Spręsdami mokinių mokymosi kliūčių įveikimo klausimus direktorės pavaduotojai ugdymui organizuoja mokytojų, dirbančių vienoje klasėje, konstruktyvias diskusijas ir bendradarbiavimą, vykdo mokiniams skiriamų namų darbų, mokymosi krūvio, kontrolinių darbų stebėseną ir kontrolę.

Vertinimo metu surinkti ir apibendrinti duomenys leidžia teigti, kad lyderystė yra vertinama gerai. |
| 1.3. Mokyklos savivalda, 2 lygis | Mokyklos savivalda įtraukaus ugdymo kontekste neišskirtinė.* Savivaldos institucijų kompetencijų ir sudarymo principai įteisinti Mokyklos nuostatuose, susitarta dėl savivaldos institucijų organizavimo formų, parengti veiklos planai. Inicijuodamos ir vykdydamos savo veiklas savivaldos institucijos iš mokyklos administracijos sulaukia palaikymo, pritarimo ir paramos.
* Mokykloje veikia demokratiškai išrinkta Mokyklos taryba, kurią sudaro mokytojų, mokinių ir tėvų atstovai. Taryba tradiciškai svarsto ir pritaria mokyklos vadovo metinėms veiklos ataskaitoms, tvirtina mokytojų ir pagalbos mokiniui specialistų atestacijos programas, mokomųjų priemonių pirkimus, sprendžia kabinetų įrengimo ir jų aprūpinimo bei mokinių saugumo klausimus.
* Metodinė taryba analizuoja mokyklos ugdymo planą, tariasi dėl individualios mokinių pažangos, aprūpinimo priemonėmis poreikio, planuoja mokymąsi vieniems iš kitų.
* Mokinių dalyvavimas savivaldoje skatina jų lyderystę, iniciatyvą, kūrybiškumą: inicijuojami ir organizuojami įvairūs renginiai, dalyvaujama konferencijose.

Vertinimo metu surinkti ir apibendrinti duomenys leidžia teigti, kad mokyklos savivalda yra vertinama patenkinamai. |
| 1.4. Veikimas kartu, 3 lygis | Mokyklos darbuotojų bendradarbiavimo kultūra padeda užtikrinti tinkamą įstaigos ūkinę ir ugdomąją veiklas, solidarius, geranoriškumu grindžiamus tarpusavio santykius.* Iš pateiktų mokyklos dokumentų, įsivertinimo medžiagos aišku, kadįvairių dalykų mokytojai bendrauja ir bendradarbiauja, siekdami stiprinti mokinių įtrauktį, vykdydami projektus, organizuodami netradicinio ugdymo dienas, dalyvaudami mokyklos partnerių inicijuotose veiklose.
* Su mokytojais aptariama, kaip geriausiai diegti pokyčius mokykloje. Dauguma pedagogų dalyvauja įvairiose darbo grupėse, mokyklos įsivertinimo, strateginių ir metinių veiklų planavimo procesuose.
* NŠA tyrimo teiginiui „Iš vaikui skirtų namų darbų, kontrolinių rašymo suprantu, kad mokytojai nederina savo veiksmų tarpusavyje“ atsakymui pritaria tik 21 proc. apklausoje dalyvavusių tėvų.

Mokyklos administracija akcentuoja kolegialų bendradarbiavimą kaip vieną iš profesinio tobulėjimo formų. Mokytojai yra skatinami taikyti inovatyvius, į aktyvias veiklas mokinius įtraukiančius mokymo ir mokymosi metodus, dalytis gerąja patirtimi, tačiau tai daro tik dalis mokytojų.* Mokykloje sudaryti pamokų / veiklų stebėjimo grafikai. Taikant modelį „Kolega – kolegai“ 2019 m. stebėta ir aptarta 60 pamokų, 2020 m. – 24 pamokos.
* Per vertintojų pokalbį su mokyklos Metodine taryba mokytojai teigė, kad jie tik pradėjo taikyti modelį „Kolega – kolegai“, dažniau pamokas stebi administracija. 2019 m. administracija stebėjo 222 pamokas, 2020 m. – 160 pamokų.
* NŠA tyrimo teiginiui „Mokykloje įprasta stebėti kitų kolegų pamokas“ atsakymui pritaria 38,6 proc. apklausoje dalyvavusių pedagogų.
* Remiantis pokalbiais su Metodine taryba, dokumentų analize nustatyta, kad kolegialus mokymasis mokykloje suprantamas kaip geranoriška pagalba vieni kitiems, Metodinės tarybos inicijuojamos patirties sklaidos metodinės dienos, administracijos inicijuojami mokinių mokymosi sėkmių ir kliūčių įveikimo aptarimai, bendradarbiavimas metodinėse grupėse. Tačiau vertintojai pastebi, kad neišnaudojamos kolegialaus grįžtamojo ryšio kaip vieno iš efektyviausių mokymosi vieniems iš kitų metodo galimybės. Šis metodas sudaro sąlygas mokytojams kartu planuoti, išbandyti sukurtus pamokų modelius ir reflektyviai jas vertinti.

Vertinimo metu surinkti ir apibendrinti duomenys leidžia teigti, kad veikimas kartu yra geras.  |
| 1.5.Bendradarbiavimas su tėvais / globėjais, 2 lygis | Mokykla siekia pažinti mokinių tėvus, užmegzti ryšį, padedantį vaikui augti ir skatinantį mokinio pažangą.* Informacija tėvams pateikiama TAMO dienyne. Neturintys galimybių naudotis internetu tėvai (globėjai) kartą per mėnesį raštu informuojami apie vaiko mokymąsi. Atsiradus mokymosi problemų, mokytojai, klasės auklėtojai, kiti su mokinio ugdymu susiję pedagogai individualių konsultacijų metu kartu su tėvais (globėjais) aptaria mokinių daromą pažangą ir numato būdus kliūtims įveikti.
* Siekiant įgyvendinti mokyklos strateginio plano vieną iš uždavinių „Užtikrinti efektyvų tėvų informavimo sistemos funkcionavimą bei tėvų įtraukimą į ugdymo(si) procesą“ organizuojami bendri klasės mokinių tėvų / globėjų susirinkimai.
* 2019 m. vykdant tėvų švietimą ir informavimą, vyko susitikimai su policijos ir Vaiko teisių apsaugos specialistais, organizuota psichologo paskaita „Kaip mokytojams ir tėvams ugdyti vaiko atsakomybę?“. 2020 m. tėvams planuotas paskaitas pedagoginėmis-psichologinėmis temomis dėl pandeminės situacijos organizuoti buvo sudėtinga, tačiau 20 mokinių tėvų dalyvavo Anykščių ŠPT organizuotose paskaitose „Vaikų ir jaunimo girtavimo, kvaišalų vartojimo, rūkymo prevencija“.
* NŠA tyrimo duomenimis, dalis mokinių tėvų (globėjų) sutinka, kad mokykloje trūksta įvairesnių bendravimo su tėvais formų, o 2–4 klasių mokinių tėvų (globėjų) požiūriu, mokykloje vykstantys mokytojų ir tėvų susitikimai, aptariant vaiko pažangą, vertintinas kaip santykinai probleminis mokyklos aspektas įtraukiojo ugdymo požiūriu.
* Atsitiktine tvarka išanalizavus I trimestro klasių vadovų planus nustatyta, kad vieno iš 2021 m. mokyklos veiklos uždavinių – „Sistemingai ieškoti naujų galimybių mokyklos ir mokinių tėvų (globėjų) bendravimui ir bendradarbiavimui“ – kaip didesnės tėvų įtraukties į vaiko ugdymą(si) formos įgyvendinimas klasių vadovų planuose iš dalies nukreiptas į mokyklos uždavinio įgyvendinimą. Dažnai apsiribojama tradiciniu tėvų informavimu apie mokinio pasiekimus ir pažangą, pagal poreikį vykdomais pokalbiais su mokinio tėvais, užfiksuota atvejų, kuomet per visą I trimestrą neplanuojamas klasės tėvų susirinkimas. Todėl užtikrinti didesnį tėvų (globėjų) įsitraukimą į mokykloje vykstančius procesus, siekti sąmoningo jų dalyvavimo vaiko ugdymo(si) procese galimybės ribotos.

Mokykla ieško paveikesnių būdų, kaip paskatinti tėvų (globėjų) aktyvesnį dalyvavimą ir didesnį įsitraukimą į vaiko mokymo(si) aptarimą, ugdymą ir mokyklos gyvenimą**.*** Labiau mokyklos gyvenimu besidomintys tėvai (globėjai) dalyvauja tradiciniuose klasės, mokyklos renginiuose, šventėse. Gerinant klasių mikroklimatą ir stiprinant socialinius emocinius ryšius, vesti pamokas buvo kviečiami tėvai. Pravesta 20 pamokų.
* Puoselėjant mokyklos tradicijas ir siekiant glaudesnio ryšio su šeimomis, kasmet organizuojama šventė „Mes jumis didžiuojamės“. Šventės metu mokiniams įteikiamos „Bari“ statulėlės, pirmūno ženklai, o mokinių tėvams – padėkos už bendradarbiavimą su mokykla.
* Per pirmąjį vizitą direktorė apgailestavo, kad sudėtingiausia į susirinkimus prisikviesti tėvus (globėjus), gyvenančius toli nuo mokyklos. Iki pandemijos vietoje įprasto tėvų susirinkimo buvo pradėti organizuoti trišaliai mokytojo-mokinio-mokinio tėvų (globėjų) susitikimai, iškilusios problemos sprendžiamos individualiai, numatomos pažangos ir pasiekimų gerinimo priemonės.
* Pastaruoju metu taikyta pasiteisinusi susirinkimų nuotoliniu būdu forma – dalyvių skaičius išaugo. Tačiau nėra aptarta, kurios bendravimo ir bendradarbiavimo su tėvais (globėjais) formos yra efektyviausios, labiausiai atitinkančios tėvų ir mokytojų lūkesčius.
* Mokykla pageidautų didesnės dalies tėvų aktyvumo ir iniciatyvos. Nors kaip vieną iš veiklos silpnybių mokykla įvardija abejingą tėvų požiūrį į vaikų ugdymąsi, o tėvų atsakomybės už vaiko mokymąsi ir elgesį mažėjimą mato kaip grėsmę (ypač 5–10 klasių koncentre), pokalbyje su Mokyklos taryba tėvų atstovai teigė, kad tai ne nuo mokyklos, o nuo tėvų požiūrio priklausančios aplinkybės. Tėvai svarstė, kad galbūt šiuolaikiniai tėvai perkelia visą atsakomybę už vaiko mokymąsi bei elgesį mokyklai ir mokytojams ar mano, kad jie neturi prisidėti prie vaiko ugdymo(si).
* Nors NŠA tyrimo teiginys „Tėvai mokykloje jaučiasi laukiami“ sulaukė daugumos tėvų pritarimo, tačiau kitas teiginys „Pastebėjau, kad mokytojams nepatinka aktyviai ugdymo procesu besidomintys tėvai“ vertinamas kaip santykinai probleminis mokyklos aspektas įtraukiojo ugdymo požiūriu.
* Pasyvų tėvų domėjimąsi mokykloje vykstančiais procesais ir įsitraukimą rodo ir 2020 m. nuotoliniu būdu vykdytos mokinių tėvų apklausos duomenys (grįžusių klausimynų kvota nesiekė 30 proc.).

Vertintojų surinkti ir išanalizuoti duomenys leidžia teigti, kad mokyklos bendradarbiavimas su tėvais (globėjais) yra patenkinamas. |
| 1.6. Mokyklos tinklaveika, 3 lygis | Mokykla yra atvira pasauliui, įstaigos bendruomenė puoselėja ryšius su socialiniais partneriais, matydama tai kaip vieną iš priemonių visų mokinių lygiavertei įtraukčiai. * Mokyklos tinklaveika formuoja teigiamą įstaigos įvaizdį, motyvuoja bendruomenę visapusiškai veiklai. Įtrauki partnerystė atsispindi mokyklos dokumentuose ir veiklose. Pokalbiuose su įstaigos bendruomene džiaugtasi glaudžiais bendradarbiavimo ryšiais su partneriais ir institucijomis, todėl kaip vienas iš mokyklos veiklos stipriųjų aspektų įvardijamas platus socialinių partnerių ratas ir visuomenės informavimas apie mokyklos veiklą.
* Iš pokalbių su socialiniais partneriais ir mokyklos pateiktų dokumentų galima teigti, kad tai yra aktyviai bendradarbiaujanti institucija, kuri ne tik atsiliepia į kvietimus dalyvauti partnerių institucijų organizuojamose veiklose, bet ir pati rodo iniciatyvą skatindama bendradarbiavimą. Partnerių atstovai vertina ryšius su šia mokykla ir jos indėlį į savo institucijų veiklos plėtrą ir garsinimą.
* Mokytojai aktyviai mezga naujus ryšius, rengia tarptautinius „Erasmus+“ KA1, „Erasmus*+*“ KA2 ir mainų projektus veiksmingai išnaudodama galimybę bendradarbiauti su užsienio šalių mokyklomis. Užmegzta partnerystė ir vykdomos bendradarbiavimo veiklos su Rumunijos, Kroatijos, Vokietijos, Lenkijos, Turkijos, Slovakijos, Portugalijos, Graikijos, Ispanijos ir kt. šalių pedagoginėmis bendruomenėmis.
* Platūs mokyklos bendradarbiavimo ryšiai su įvairiais vietos, regiono, šalies partneriais: išanalizavus pirminę informaciją, nustatyta, kad mokykla palaiko ryšius su 24 regiono ir šalies socialiniais partneriais ar bendradarbiaujančiomis institucijomis.
* Į mokyklą kviečiami Lietuvai ir visuomenei nusipelnę žmonės, iškilios asmenybės, kurios bendrauja ir diskutuoja su mokiniais, dalijasi patirtimi apie savo nuveiktus darbus. Organizuojama netradicinio ugdymo diena „Asmenybė mokykloje“.
* Mokykla palaiko ryšius su buvusiais mokiniais, kurie atvyksta pasidalyti patirtimi, finansiškai remia renginius. Neformalų ryšį su buvusiais auklėtiniais palaiko klasių vadovai.
* Informacija apie įstaigos veiklą skelbiama mokyklos interneto svetainėje, socialinio tinklo „Facebook“paskyroje, vietos spaudoje.

Mokyklos bendradarbiavimas su socialiniais partneriais turi potencialo kuriant įtraukią ir be barjerų mokymosi aplinką.* Išanalizavus pateiktus dokumentus nustatyta, kad mokykla mato aktyvaus bendradarbiavimo prasmę kaip vieną iš priemonių visų mokinių įtraukčiai į veiklas.
* Kryptingą bendradarbiavimą su socialiniais partneriais dėl specialiųjų ugdymosi poreikių turinčių mokinių gerovės, paslaugų ir pagalbos mokiniui ir jo tėvams užtikrinimo planuoja VGK.
* Potencialią pridėtinę vertę mokytojų kompetencijai turi tarptautiniai projektai.
* Aiškius bendradarbiavimo tikslus kaip vieną iš profesinio įveiklinimo formų apibrėžia partnerystė su Utenos regioniniu profesinio mokymo centru, Alantos technologijų ir verslo mokykla (dabar Aukštaitijos profesinio rengimo centras), Anykščių technologijos mokykla. Ugdymo įstaigose mokiniai mokosi virėjo, barmeno-padavėjo, traktorininko profesijų. Keturi dešimtokai išlaikė TR1 kategorijos egzaminą ir gavo traktorininkų pažymėjimus.
* Nors pati mokykla po pagrindinio ugdymo pirmosios pakopos netenka dalies mokinių, dėl efektyvesnės savo ugdytinių adaptacijos kitoje ugdymo įstaigoje bendradarbiauja su J. Biliūno gimnazijos centru, nes dalis šios mokyklos mokinių tampa gimnazistais.
* Siekiant pažinti būsimus mokinius ir jų tėvus (globėjus) kasmet rengiami tiksliniai susitikimai su būsimaisiais pirmokais ir jų tėveliais. Jų metu būsimieji mokiniai susipažįsta su mokykla, mokytojais, o jų tėvai (globėjai) – su mokyklos siūlomomis ugdymo(si) galimybėmis.
* Vertinant bendradarbiavimo kryptingumą su kitomis institucijomis, po pokalbio su Metodine taryba nustatyta, kad pagrindinis bendradarbiavimo tikslas, apimant platų veiklų ir sričių spektrą, yra visus mokinius įtraukiančių įvairių veiklų, kuriose lygiaverčiai gali dalyvauti kiekvienas norintis, organizavimas (dalyvavimas parnerių skelbiamose akcijose, programose, bendruose renginiuose, projektuose, susitikimuose, šventėse, kitose edukacinėse veiklose).
* Pokalbyje mokiniai veiklas, kurios vyksta partnerių institucijose ar su partneriais, įvardijo kaip dalyvavimą renginiuose, išvykose ar užsiėmimus kitose erdvėse.
* Išanalizavę dokumentus vertintojai daro išvadą, kad mokykla tikisi, jog dalyvaudami partnerių inicijuotose veiklose mokiniai ugdysis pilietinį sąmoningumą, kūrybiškumo, kultūrinę, pažinimo, komunikavimo kompetencijas, stiprins socialinį emocinį intelektą, plės akiratį, įgis komandinio darbo įgūdžių. Tačiau iš pokalbio su Įsivertinimo grupe paaiškėjo, kad pridėtinė bendradarbiavimo ir naudojimosi partnerių infrastruktūra nauda mokiniui (jo dalyko žinioms ir gebėjimams, kompetencijų ūgčiai) dar neanalizuota. Todėl įgyvendinant partnerystę stinga tikslingesnių, į ugdymo turinio gilinimą nukreiptų ir glaudžiau su ugdymo turiniu siejamų bendradarbiavimo tikslų.

Vertintojų surinkti ir išanalizuoti duomenys leidžia teigti, kad mokyklos tinklaveika yra lanksti. |
| 1.7. Kompetencija, 2 lygis | Mokytojų kompetencija, apimanti patirtį, įgūdžius ir žinias, yra grindžiama profesiniais ir asmeniniais gebėjimais.* Mokykloje yra sutarta dėl pedagogo etikos – pagarbos, teisingumo, žmogaus teisių pripažinimo, atsakomybės, sąžiningumo, atidos ir solidarumo – principų ir tai demonstruojama kasdieniame darbe.
* Stebėtų pamokų protokolų apibendrinti duomenys rodo, kad pamokose mokytojai vadovavosi lygiateisiškumo ir nediskriminavimo principais, neišskirdami mokymosi sunkumų ar specialiųjų mokymosi poreikių turinčių mokinių, taip siekdami sukurti visų mokinių įtraukčiai palankią mokymosi aplinką.
* Pedagoginė bendruomenė pripažįsta mokinių ugdymosi poreikių įvairovę, tačiau, NŠA tyrimo duomenimis, dalis pedagogų įvairių mokinių skirtybių klasėje nelaiko privalumu, o tai tyrimo ataskaitoje yra vertinama kaip vienas iš santykinai probleminių mokyklos aspektų įtraukiojo ugdymo požiūriu.
* Mokytojai turi nuostatą dirbti kuo geriau, tobulina kompetencijas seminaruose, mokymuose, tardamiesi su kolegomis, tačiau neišnaudoja savo žmogiškojo kapitalo galimybių sėkmingai pasirinkti ir taikyti inovatyvesnes mokymo(si) strategijas pamokose.
* Stebėtų pamokų suvestinės duomenimis, dalyje (36,4 proc.) pamokų, remiantis savo kompetencijų (įgytų žinių, mokėjimų ir įgūdžių) visuma, mokytojams pavyko dirbti šiuolaikiškiau, įdomiau ir veiksmingiau.
* 42 (63,6 proc.) pamokose vyravo mokymo (poveikio, tradicinė) paradigma, jose dominavo mokytojo aiškinimas, 17 (25,8 proc.) pamokų mokytojai bandė dirbti šiuolaikiškai, skatindami aktyvesnį mokinių įsitraukimą į mokymosi procesą, o 7 (10,6 proc.) pamokose buvo taikomi šiuolaikinės pamokos principai: naudojo įvairesnius mokymo(si) būdus, informacinius šaltinius ar šiuolaikines skaitmenines priemones.
* Analizuojant pamokų vertinimo pagal mokytojų kvalifikacinę kategoriją duomenis, nustatyta, kad aukštesnė mokytojo kvalifikacija dažniausiai lemia ir didesnės dalies pamokos objektų geresnį vertinimą.

Vertintojų surinkti ir išanalizuoti duomenys leidžia teigti, kad mokyklos pedagoginės bendruomenės kompetencija yra nebloga**.** |
| 1.8. Nuolatinis profesinis tobulėjimas, 2 lygis | Mokytojų nuolatinis profesinis tobulėjimas siekiant kokybiškai įgyvendinti įtraukųjį ugdymą neišskirtinis.* Parengtas Kvalifikacijos tobulinimo tvarkos aprašas (2021 m. sausio 4 d. įsak. Nr. V-2). Kvalifikacijos tobulinimas planuojamas ir vykdomas dviem kryptimis: a) bendras tobulinimas siejamas su mokyklos strateginių tikslų ir uždavinių įgyvendinimu, b) individualus kvalifikacijos kėlimas siejamas su dalyko specifika ir savišvieta.
* MMT veiklos programose planuojama kvalifikacijos poreikių analizė ir tobulinimo renginių sklaida, tačiau neanalizuojama pridėtinė vertė mokiniui, mokytojui.
* Per pastaruosius metus nusimatyti kvalifikacijos tobulinimo prioritetai – IKT naudojimas ugdymo procese ir emociškai saugios mokyklos kūrimas (2019), ugdymo proceso individualizavimas ir diferencijavimas ir pagalbos mokiniui organizavimas (2020), virtualių mokymo(si) aplinkų ir interaktyvių priemonių naudojimas pamokose (2021) – iš dalies turi sąsajų su įtraukiuoju ugdymu.
* Pildomos Mokytojų veiklos suvestinės. Įsivertinimo turinys orientuotas į kiekybinį veiklų deklaravimą: surašoma, kiek vesta ar dalyvauta seminaruose, konferencijose, nurodant valandų skaičių; kiek skaityta pranešimų, publikuota straipsnių; kiek mokinių dalyvavo olimpiadose, konkursuose, varžybose ir pasiekė rezultatų; kiek mokinių dalyvavo projektinėse veiklose ir netradicinėse pamokose. Tai rodo, kad mokytojams reikėtų susikurti viziją, kaip dirbti nusistatant asmeninės kompetencijos ribas ir būtinas profesinio tobulėjimo sritis.
* Iš mokyklos dokumentų ir pokalbių su bendruomenės nariais nustatyta, kad mokytojai skatinami tobulinti ir plėtoti profesines kompetencijas. Beveik visi pedagogai mokosi pasinaudodami įvairiomis galimybėmis: dalyvaudami seminaruose, stažuotėse užsienyje, nuotoliniuose mokymuose, vesdami atviras pamokas, lankydamiesi kolegų pamokose. Remdamiesi stebėtų veiklų protokolų analize, vertintojai daro išvadą, kad mokytojai pamokose ne visada pritaiko kursuose ir seminaruose įgytas žinias, kompetencijas ir kolegų ar vadovų išsakytus patarimus. Šias vertintojų įžvalgas pagrindžia vertinimo metu išskirti tobulintini veiklos aspektai, tiesiogiai susiję su pamokos organizavimu ir mokinių įveiklinimu įtraukties sampratos visiems link.

Remdamiesi surinktais duomenimis, vertintojai daro išvadą, kad mokytojų profesinis tobulėjimas yra vidutiniškas. |
| ***Stiprieji vertinamos srities veiklos aspektai***  | 1. Lankstus žmogiškųjų ir materialinių išteklių paskirstymas įtraukiajam ugdymui stiprinti.
2. Mokyklos bendruomenę telkianti lyderystė.
3. Mokyklos tinklaveikos atvirumas, sudarantis sąlygas visų bendruomenės narių lygiavertei įtraukčiai.
 |
| ***Tobulintini vertinamos srities veiklos aspektai***  | Asmeninio meistriškumo nuostatos organizuoti ugdymą(si) įtraukiai, šiuolaikiškai, veiksmingai. |
| ***Vertinamos srities rekomendacijos*** | Numatant būtinas profesinio tobulėjimo sritis ir asmeninius poreikius, susikurti viziją, kaip dirbti šiuolaikiškai, ir ja remiantis siekti visų mokinių dalykinių ir bendrųjų kompetencijų pažangos. |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2 (patenkinamai)**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 2.1. Ugdymo(si) planavimas, 2 lygis | Keliamas ugdymo tikslas iš dalies sukuria galimybes kiekvienam mokiniui jo siekti sau patogiu būdu, atsižvelgiant į asmenines galimybes.* Ugdymo plane iškelti ugdymosi tikslai ir ugdymosi planavimo modeliai – mokinio individualus ugdymosi planas, mokymosi pagalbos planas – rodo mokyklos siekį taikyti lankstų ir individualizuotą mokymosi planavimą.
* Stebėdami pamokas vertintojai analizavo, kaip mokymosi uždavinyje numatyti siekiniai motyvuoja ugdytinius dalyvauti ugdymosi procese, kuria galimybes kiekvienam mokiniui pasitikėti savo jėgomis ir tikėti mokymosi sėkme. Stebėtų pamokų analizė rodo, kad beveik visose pamokose skelbtas pamokos uždavinys, tačiau tik 12 pamokų (18,5 proc.) uždaviniuose nurodytas aiškus laukiamas išmokimo rezultatas. Dauguma mokytojų, keldami uždavinius nusako veiklas, kurios nesukuria sąlygų mokiniams aiškiai orientuotis į pamokos uždavinio įgyvendinimą ir pamatuojamą rezultatą (pvz., „susipažins, „aptars“, „prisimins“, „atliks užduotis“, „rašys“, „gilinsis į“ ir t. t),o tai nesudaro sąlygų pamokos pabaigoje (įsi)vertinti uždavinio įgyvendinimo sėkmių ir kiekvieno mokinio pasiekimų.
* Pamokos uždavinį formuluoja patys mokytojai, vėliau epizodiškai tik dalis sugrįžta prie mokymosi uždavinio, tačiau mokinių neįtraukia aptariant, kaip sekėsi jį įgyvendinti.
* Pamokų stebėjimo protokoluose fiksuota, kad nė vienoje pamokoje uždavinys neformuluotas kartu su mokiniais, nesudarytos sąlygos patiems mokiniams, įsivertinus savo galimybes, mokymosi patirtį ir gebėjimus, apsispręsti, kokio išmokimo rezultato ir kaip jie sieks. Todėl ugdymo uždaviniai pamokose retai sieti su mokinių mokymosi patirtimi, įtraukiančiu aktualiu kontekstu, asmeniniu siekiamu rezultatu.
* Mokytojo veikla planuojant ir vadovaujant kiekvieno mokinio ugdymuisi 29 (43,9 proc.) pamokų vertinta patenkinamai, o 5 stebėtose pamokose (7,6 proc.) – prastai.

Mokinių pažangos analizių duomenys vidutiniškai panaudojami planuojant tolesnes ugdymo(si) veiklas.* Mokinių pažanga analizuojama 3 kartus per mokslo metus, pasiekimai ir pažanga aptariama per klasės tėvų susirinkimus, individualius trišalius pokalbius, prireikus – VGK posėdžiuose. Mokyklos metodinėse grupėse mokytojai aptaria mokinių individualią pažangą, paveikesnio mokymo(si) priemonių taikymo galimybes. Mokykloje kaupiami mokinių trimestrų, metiniai, 2, 4, 6 ir 8 klasių NMPP, 10 klasių PUPP rezultatai, kurie analizuojami mokytojų tarybos posėdžiuose, dalykų metodinėse grupėse, aptariami individuliai su vaiku ir jo tėvais / globėjais.
* Pamokų stebėjimo apibendrinti duomenys rodo, kad tik pavienėse 6 (9,1 proc.) pamokose stebėtas ugdymo tikslų, turinio pritaikymas kiekvienam mokiniui, tikslingai skirtos užduotys, panaudotos įvairios priemonės, kurios skatino mokinių aktyvų mokymąsi pagal poreikius ir gebėjimus.
* Sėkmingesnį pastoliavimą mokiniams, kurie susidūrė su mokymosi sunkumais, taikant priemones kliūtims įveikti, vertintojai fiksavo 7a, 9 kl. matematikos, 2a, 4a kl. pasaulio pažinimo, 7b (2) kl. technologijų, 8a (1) kl. anglų k., 5b kl. žmogaus saugos pamokose. Paveikesnių pastoliavimo pavyzdžių stebėta mokant specialiųjų poreikių mokinius, pavyzdžiui, skiriant pagalbines priemones, mažesnį užduočių kiekį ar daugiau laiko joms atlikti. Pastoliavimas kaip priemonė kliūtims įveikti stebėtas 2a kl. lietuvių k. konsultacijoje, 9 kl. specialiojo ugdymo pratybose, į kurias mokiniai ateidavo žinodami, kokias mokymosi spragas jie nori likviduoti arba kokius gebėjimus ugdysis. Šiose pamokose skirtos suasmenintos, individualius mokinio mokymo(si) poreikius atitinkančios užduotys. Kitose pamokose dažniausiai apsiribota pagalbos teikimu papildomai aiškinant arba nurodant, ką ir kaip reikia daryti, individualiai konsultuojant. Toks pastoliavimo būdas pavieniams mokiniams padėjo siekti asmeninės pažangos, tačiau neskatino aktyviau įsitraukti į savivaldų mokymąsi, nemotyvavo identifikuoti mokymosi kliūčių ir mokytis iš savo klaidų.
* Išanalizavus stebėtų pamokų protokolus galima teigti, kad tinkamai parengta mokymosi aplinka ir tikslingas IKT naudojimas sustiprino pastoliavimą ir padėjo mokiniams patirti sėkmę. Tai devyniose (13,6 proc.) stebėtose pamokose buvo įvardinta kaip vienas iš stipresnių pamokos aspektų.

Planavimo lankstumas ir nuoseklumas neišskirtinis.* Pokalbyje Metodinės tarybos nariai teigė, kadugdymas planuojamas taip, kad veiklos padėtų siekti išsikeltų tikslų, vienos kitą papildytų ir derėtų.
* Mokytojų ilgalaikiuose planuose numatomi tarpdalykiniai ryšiai, tačiau vertintų pamokų stebėjimo protokoluose tokių požymių nebuvo fiksuota.
* Išanalizavus stebėtų pamokų protokolus, ugdymo planavimas kaip stiprusis veiklos aspektas išskirtas 12 (18,2 proc.) pamokų. Labai gerai suplanuota veikla stebėta 2b kl. lietuvių k., 3a kl. etikos, 4b kl. pasaulio pažinimo, fizinio ugdymo, 8 kl. chemijos, 9 kl. matematikos pamokose.

Švietimo pagalbos specialistai, mokytojų padėjėjai, planuojant ir įgyvendinant ugdymo procesą, kartu su mokytojais sudaro tinkamas sąlygas daugumai mokinių sėkmingai dalyvauti bendrame ugdymo(si) procese. Mokytojai, pagalbos specialistai, mokytojo padėjėjai yra sukūrę pagalbos sistemą, padedančią įveikti mokymosi kliūtis, formuojančią tinkamą elgesį, vykdo patyčių ir kitas prevencines programas, kuria įtraukią kultūrą, užtikrinančią ugdymo prieinamumą kiekvienam vaikui, sudarydama galimybę patirtį sėkmę net ir labai didelių poreikių turintiems mokiniams.* Mokykla turi visiškai sukomplektuotą švietimo pagalbos specialistų komandą. Pagal individualius poreikius pagalbos teikimas užtikrinamas specialiųjų ugdymosi poreikių ir kitokių mokymosi kliūčių turintiems mokiniams.
* Planuojant ir įgyvendinant ugdymo procesą mokyklos švietimo pagalbos specialistai ir mokytojų padėjėjai yra pasiskirstę vaidmenimis ir atsakomybėmis*,* aiškiai susitarta, kaip ir kokiomis temomis (dažniausiai – analizuodami mokymosi nesėkmių priežastis, pagalbos poveikį ir tikslingumą, tėvų paramos vaikui). Sprendžiant mokinių elgesio ar lankomumo problemas suteikiama psichologo (šiuo metu šią funkciją atlieka klasių vadovai, nes psichologė vaiko priežiūros atostogose), socialinio pedagogo pagalba, bendradarbiauja kiti švietimo pagalbos specialistai, mokytojai, mokinių tėvai.
* Visi bendruomenės nariai pažįsta švietimo pagalbos specialistus ir žino jų atliekamas funkcijas, klasių vadovai lanksčiai sprendžia auklėtiniams iškilusias problemas. Švietimo pagalbos specialistai padeda parengti individualius ugdymo planus, individualizuotas, pritaikytas programas, kurias aptaria su mokinio tėvais. Planuose numato pagalbos teikėjus, siektinus rezultatus, veiksmus ir laiką tikslui įgyvendinti. Individualių pokalbių su mokiniais, tėvais, mokytojais metu ar VGK posėdžiuose švietimo pagalbos specialistai padeda spręsti iškilusias problemas, vykdo švietėjišką veiklą, teikia konsultacijas, dalyvauja klasių valandėlėse, padeda koreguoti mokinių elgesį (atskirais atvejais, jei yra būtinybė, rengia elgesio pagalbos planą), vykdo penktokų adaptacijos, klasių mikroklimato, saugumo lygio tyrimus.
* Spec. pedagogės bendradarbiauja su mokytojais ir klasių vadovais, pataria dėl metodų, pagalbinės medžiagos specialiųjų ugdymosi poreikių turintiems mokiniams parinkimo, aptaria, kaip bus įveikiamos mokymosi kliūtys, iškilusios dėl netinkamo mokinių elgesio, lankomumo, mokymosi įgūdžių, programų ir pamokų planų rengimo procese dalyvauja pagal poreikį*.* Teikdamos pagalbą mokiniui specialistės iš anksto tariasi su mokytojais dėl užduočių (turinio, apimties, mokymosi veiklų) skyrimo specialiųjų poreikių vaikams.
* Vertintojai stebėjo 14 (21,2 proc.) pamokų, kuriose dirbo mokytojo padėjėja. Vertintojų fiksuotais pamokų protokolų duomenimis, mokytojų padėjėjų pagalbos mokiniams kokybė vertinta kaip potenciali. Stebint šias pamokas ir kalbantis su mokytoja ir mokytojos padėjėja nustatyta, kad teikti pagalbą pasirengiama prieš pamoką – su mokytoja aptariamas pamokos planas, susitariama dėl užduočių, pagalbos būdų specialiųjų ugdymosi poreikių turintiems mokiniams.

Mokykloje aiškiai susitarta ir dėl paramos ar pagalbos teikimo mokiniams ir jų šeimoms tvarkos. * Teikdama pagalbą, mokykla naudojasi vidiniais ir išoriniais resursais, Anykščių švietimo pagalbos tarnyba, Anykščių rajono savivaldybės pagalbos šeimai ir vaikams specialistais (atvejo vadybininku), policija, Vaiko teisių apsaugos tarnyba, kitomis institucijomis. Mokiniai visada laiku sulaukia pedagoginės, psichologinės ir specialiosios pagalbos. Švietimo pagalbos specialistų mokykloje yra pakankamai, todėl jie gali veiksmingai tenkinti mokyklos bendruomenės narių poreikius.
* Mokytojams informacija apie pagalbos mokiniui poreikį yra prieinama, planuojant ugdymąsi ir teikiant pagalbą užtikrinamas mokinio asmens duomenų ir asmeninės informacijos konfidencialumas.
* NŠA tyrimo teiginiui „Specialistų (specialiojo pedagogo, logopedo, psichologo) pagalba mano vaikui labai veiksminga“ pritaria 57,6 proc. apklausoje dalyvavusių tėvų. Tyrėjai tai įvardija kaip santykinai vieną iš stipresnių mokyklos aspektų įtraukiojo ugdymo požiūriu.

Vertinimo metu surinkti ir apibendrinti duomenys leidžia teigti, kad ugdymosi planavimas yra neišskirtinis. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įvairių mokymo(si) būdų, veiklų ir priemonių, skatinančių mokinių motyvaciją ir įsitraukimą į aktyvų mokymąsi, taikymas pamokose neišskirtinis.* Apibendrintais stebėtų pamokų protokolų duomenimis, nustatyta, kad pamokos objektų „Vadovavimas kiekvieno mokinio ugdymuisi“ vertinimo vidurkis – 2,55, o „Mokymosi patirtys“ – 2,50.
* Aukščiausiai kaip paveikus ir veiksmingas, įgalinantis vadovavimas mokymuisi vertintas šiuolaikinėse (mokymosi paradigmos) pamokose (3,6), o žemiausiai – tradicinėse (poveikio mokymo paradigmos) pamokose (2,1).
* Stebėtų pamokų duomenimis, dalyje (31,8 proc.) pamokų mokytojai kūrė motyvuojantį mokinių įsitraukimą į mokymosi procesą, pateikdami smalsumą ir dėmesį skatinančias užduotis ar veiklas, taip sudarydami sąlygas daugumai mokinių patirti mokymosi džiaugsmą ir sėkmę. Šiose pamokose įgalinantis vadovavimas mokymuisi vertintas gerai ir labai gerai.
* Išanalizavus pamokų korteles nustatyta, kad dalyje (47 proc.) pamokų mokytojai planavo ugdyti komunikavimo ir socialinę kompetencijas. Stebėtų pamokų duomenimis, mokymosi bendradarbiaujant strategijos pamokose retai taikytos tikslingai, iš anksto suplanavus metodus ir užduotis konkretiems pamokos uždaviniams įgyvendinti ir / ar kompetencijoms ugdyti. Tik dalyje (32,3 proc.) pamokų, kuriose buvo planuota ugdyti socialinę ir komunikavimo kompetencijas, mokytojai numatė konkrečias veiklas ar metodus kryptingam šių kompetencijų ugdymui, dažniausiai organizuodami žaidimus, darbą porose ar grupėse ir taip siekdami visų mokinių įtraukties į mokymo(si) procesą.
* Paveikus bendradarbiavimas porose / grupėse kaip visus mokinius įtraukiantis ir / ar motyvuojantis mokymas(is) stebėtų pamokų protokoluose neišskirtas kaip vienas stipresnių pamokos aspektų.
* NŠA tyrimo teiginys „Mokytojai mus dažnai skirsto dirbti porose, grupėse“ vertinamas kaip santykinai probleminis mokyklos aspektas įtraukiojo ugdymo požiūriu.
* Atvejų, kuomet mokytojai kalbėtųsi apie mokinių mokymosi lūkesčius ir sudarytų paveikias sąlygas individualiai pasirinkti tikslą, mokymosi ar užduoties atlikimo būdą bei priemones ir taip keltų asmeninę mokinio motyvaciją įsitraukti į mokymosi procesą, stebėtų pamokų duomenimis, vertintojai neužfiksavo. Todėl darytina išvada, kad pamokose retaisukuriamos tinkamos aplinkybės strateginiam uždaviniui „Sudaryti galimybę kiekvienam mokiniui patirti mokymosi sėkmę“ įgyvendinti ir visų mokinių mokymosi lūkesčiams ir poreikiam tenkti, organizuojant motyvuojantį, įtraukiantį ir aktyvų mokymą(si).
* NŠA tyrimo teiginys „Mokytojai man dažnai leidžia pasirinkti, kokias užduotis atlikti“ sulaukė mažo mokinių pritarimo ir yra vertinamas kaip santykinai probleminis mokyklos aspektas įtraukiojo ugdymo požiūriu.
* Mokyklos įsivertinimo mokinių apklausos duomenimis, teiginys „Per pamokas aš turiu galimybę pasirinkti įvairaus sunkumo užduotis“ rodo žemiausią pritarimo vertę: 2019 m. pritarimo vertė – 2,1, 2020 m. – 2,2.
* Vertintų pamokų koreliacija patvirtina, kad įgalinantis vadovavimas mokymuisi dera su mokinių mokymosi patirčių vertinimu (koreliacinis ryšys – 0,87). Tai rodo, kad vadovavimo visų mokinių mokymuisi kokybė lemia gebėjimą įprasminti visų mokinių mokymąsi.

Mokytojai siekia sudaryti galimybes mokiniams suprasti naują medžiagą, sieti turimą patirtį su naujomis žiniomis.* Stebėtų pamokų protokolų duomenimis, veiksmingesnis mokymosi medžiagos pateikimas įvairiais būdais, sudarantis sąlygas gilesniam supratimui ir mokymuisi, stebėtas 1a kl. pasaulio pažinimo, 3b kl. anglų k., 5a kl. lietuvių k., 6a istorijos 5a, 7a kl. matematikos, 7a kl. biologijos, 8a kl. chemijos, 8b biologijos pamokose.
* Paveikesnis pasirėmimas asmenine mokinių patirtimi ir mokymas siejant naujas žinias su jau turimomis stebėtas 1a kl. pasaulio pažinimo, 2b kl. lietuvių k., 3b kl. lietuvių ir anglų k., 3a kl. etikos, 5a kl. gamtos ir žmogaus, 7a kl. biologijos, 10 kl. lietuvių k. ir fizikos pamokose.
* Stebėtų pamokų protokolų apibendrintais duomenimis, pristatydami naują mokymosi medžiagą mokytojai ją pateikė bent keliais būdais – aiškindami žodžiu, iliustruodami vaizdu, demonstruodami bandymą ar eksperimentą. Tačiau net ir tose pamokose, kuriose buvo siekiama medžiagą patekti skirtingais būdais, dažnai (42,4 proc. pamokų) dominavo mokytojo aiškinimas, t. y. tradicinė (mokymo, poveikio) paradigma, todėl šiose pamokose mokiniai buvo pasyvūs klausytojai ar stebėtojai.
* Interaktyvios terpės projektorių, išmaniųjų lentų panaudojimas ugdymo turiniui vizualizuoti dalyje pamokų sudarė sąlygas gilesniam medžiagos supratimui. Didžiausią poveikį supratimui ir gilesniam mokymuisi turėjo 1b, 3a kl. lietuvių k., 2a kl. tikybos, 5a (1), 7b (2) kl. anglų k., 2a, 4a, 7a, 9 kl. matematikos, 2a, 4b kl. pasaulio pažinimo, 8a kl. chemijos pamokose. Tačiau dažniausiai stebėtose pamokose IKT teikiamos galimybės panaudojamos pateiktims, iliustruojančioms mokytojos aiškinimą, ar filmukui pademonstruoti, nekuriamos sąlygos patiems mokiniams naudotis IKT priemonėmis ar skaitmeniniais ištekliais aktyvesniam mokymuisi ir gilesniam supratimui.
* Mokykla supranta dalykų integracijos prasmę kaip vieną iš priemonių gilesniam ir įvairiapusiškesniam dalyko supratimui stiprinti. Pokalbyje su Metodine buvo paminėtas pavyzdys, kuomet mokiniams yra skiriamos visų dalykų užduotys atsižvelgiant į vienijančią netradicinio mokymosi dienos temą. Mokyklos pateiktais duomenimis, 2020 m. organizuotos 88 integruotos pamokos, tačiau analizuojant dalykų ilgalaikius planus pastebėta, kad integracija painiojama su tarpdalykiniais ryšiais, todėl mokyklai stinga kryptingo ugdymo turinio integracijos planavimo, numatant konkrečias būsimų integruotų pamokų temas, taip sudarant sąlygas giliam turinio mokymuisi ir supratimui, kuriant prasmingus žinojimo ryšius.
* Siekdami padėti mokiniams suprasti ir taikyti naują medžiagą mokytojai dažnai individualiai konsultuoja. Tačiau tik pavienėse (9,1 proc.) pamokose mokytojų teikiama pagalba vertinta kaip vienas iš santykinai stipresnių pamokos aspektų. Dažniausias papildomo individualaus konsultavimo poreikis stebėtas pamokose, kuriose stigo aktyvaus visų mokinių įsitraukimo aiškinantis naują medžiagą.

Mokiniai turi vidutiniškas galimybes pademonstruoti išmokimą, įgūdžius ir gebėjimus, pritaikyti žinojimą išbandydami įvairias veiklas pamokose.* Kaip vieną iš stipresnių mokyklos veiklos aspektų bendruomenė mato visų mokinių įtrauktį skatinantį ugdymą(si) netradicinėse erdvėse. Pasak mokyklos bendruomenės atstovų, skirtingų gebėjimų ir poreikių mokiniams veiklos, vykstančios už mokyklos ribų, yra paveikios, nes jose visi gali atsiskleisti, tobulinti asmeninę kompetenciją, ne tik pademonstruoti dalyko išmanymą, bet ir pritaikyti turimą asmeninę patirtį. Kitose erdvėse organizuojamos veiklos kuria judrų, aktyvų, visų mokinių įtrauktį skatinantį procesą. Todėl vertintojai daro išvadą, kad tai yra vienas iš alternatyvių būdų atskleisti ir įprasminti skirtingą mokinių patirtį ir žinojimą.
* Ieškodami įdomesnių ugdymo(si) sprendimų, sudarančių sąlygas įveiklinti mokinius, mokytojai organizuoja ugdymą projekto „Mokyklų aprūpinimas gamtos ir technologinių mokslų priemonėmis“ lėšomis įrengtame kabinete, partnerių institucijose, miesto erdvėse, žaliosiose zonose, naudodami turimą multifunkcinę ugdymo(si) bazę.
* Stebėtų pamokų apibendrintais duomenimis, tinkamesnės sąlygos pademonstruoti žinojimą mokiniams buvo sudarytos 2a, 5a, 9 kl. matematikos, 2a, 4b kl. pasaulio pažinimo, 5a, 7a kl. lietuvių k., 5a (1), 7b (2) kl. anglų k. pamokose. Tačiau dažniausiai pamokose vykdytas individualaus mokinio darbo stebėjimas, padedant konstruoti žinojimą ir taip vertinant teorinių žinių pritaikymą atliekant užduotis.
* NŠA tyrimo duomenimis, teiginiai „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“ ir „Galiu pasirinkti užduotį, už kurią gausiu pažymį“ sulaukė mažo 5–8 kl. mokinių pritarimo – tai vertinama kaip santykinai probleminis mokyklos aspektas įtraukiojo ugdymo požiūriu.

Mokyklos kultūra atspindi bendruomenės nuostatą kurti visų įtraukčiai palankią ir gerą savijautą užtikrinančią aplinką, kur kiekvienas mokinys jaustųsi vertingas, reikalingas ir saugus. * Stebėtų pamokų protokolų apibendrintais duomenimis, pamokose mokytojai su mokiniais bendravo pagarbiai, siekdami geros jų savijautos, savo empatija ir veiksmais įrodydami mokinio emocinės būsenos supratimą, kurdami saugią, savivertę skatinančią atmosferą ir įtraukią kultūrą. Įtraukios kultūros kūrimas buvo dažniausiai vertintas kaip vienas iš santykinai stipresnių pamokos aspektų. Net ir tose pamokose, kuriose stigo aktyvaus visų mokinių įtraukimo ir platesnių individualaus mokymosi galimybių, mokytojai kūrė emociškai palankų ir saugų mikroklimatą, skatino pozityvų elgesį ir pažangą, mokiniai demonstravo aiškius darbo tvarkos susitarimus.
* Vertintojų pastebėjimu, įtraukią kultūrą mokytojai demonstruoja savo pavyzdžiu. Specialiųjų ugdymosi poreikių turintys mokiniai pamokose į bendras veiklas įtraukiami nesegreguojant ir neakcentuojant jų poreikių skirtybių, taktiškai, sudarant jiems galimybes jaustis lygiaverčiais pamokos dalyviais.
* Įtraukiai kultūrai stiprinti mokykloje tęsiamas patyčių prevencijos programos „Olweus“ (OPKUS) įgyvendinimas. „Olweus“ programoje ypatingas dėmesys skiriamas saugiai ugdymosi aplinkai kurti. Programos poveikį mažinant patyčių atvejų skaičių rodo mokyklos įsivertinimo duomenys (sumažėjo beveik 20 proc.). 2018 m. ir 2020 m. buvo atlikti nuotoliniai OPKUS sertifikavimo auditai. 2018–2020 m. ir 2020–2022 m. įstaigai suteiktas „Olweus“ mokyklos vardas.
* Mokykloje rūpinamasi mokinių gera fizine sveikata, padedančia gerinti ir emocinę sveikatą. Nuo 1999 m. įstaiga priklauso Sveikatą stiprinančių mokyklų tinklui ir vykdo daug renginių, įtraukiančių visus mokinius į sveiką gyvenimo būdą propaguojančias veiklas. 2020 m. Nacionalinio sveikatą stiprinančių mokyklų tinklo ir aktyvių mokyklų veiklos koordinavimo komisija įvertino šios ugdymo įstaigos Fizinio aktyvumo skatinimo veiklos planą ir pripažino „Aktyvia mokykla“.
* Mokyklos specialiojo ugdymo skyriaus-daugiafunkcio centro mokiniai kviečiami į parodas, pagal savo galimybes dalyvauja bendruose neformaliojo švietimo užsiėmimuose, kai kuriuose šventiniuose renginiuose. Specialiųjų poreikių mokiniai skatinami dalyvauti jų galimybes atitinkančiuose rajoniniuose konkursuose.
* Mokyklos VGK mokiniams, turintiems individualios pažangos, lankomumo ar elgesio problemų, padeda pasirinkti labiausiai tinkančias neformaliojo švietimo programas, kuriose jiems sudaromos sąlygos ugdytis savarankiškumą, bendravimo ir bendradarbiavimo įgūdžius, atsiskleisti pomėgiams, jaustis reikalinga mokyklos bendruomenės dalimi.
* Siekiama pageidaujamo elgesio sutelkiant mokinių dėmesį į savirealizaciją ir pasiekimų pripažinimą. Kasmet mokiniams, pasižymėjusiems puikiu mokymusi ar savo aktyvia veikla ir originaliomis idėjomis įvairiose srityse, sėkmingu dalyvavimu projektuose, konkursuose, olimpiadose, o tėvams (globėjams) už aktyvų dalyvavimą mokyklos bendruomenės gyvenime – įteikiamos „Bari“ statulėlės.
* NŠA tyrimo duomenimis, įtraukiojo ugdymo kultūros aspektai „Mokyklos mokytojai ir kiti darbuotojai yra labai draugiški“, „Kai mano vaikui kyla sunkumų, mokytojai noriai suteikia pagalbą“, „Mūsų mokyklos taisyklės yra teisingos“, „Mokytojai visada padeda teisingai išspręsti kilusius konfliktus“ yra vertinami kaip santykinai stipresni mokyklos aspektai įtraukiojo ugdymo požiūriu. Tačiau teiginys „Mokykla sėkmingai sprendžia mokinių elgesio problemas“ vertinamas kaip santykinai probleminis mokyklos aspektas įtraukiojo ugdymo požiūriu.
* Potencialaus savivaldžio mokymosi ir klasės kaip savarankiškos bendruomenės ugdymo(si) elementai stebėti 3a kl. lietuvių k., 4b pasaulio pažinimo, 5a kl. lietuvių k., 7a, 9 kl. matematikos, 8a kl. prancūzų k. pamokose. Tačiau apibendrinus išorinio vertinimo metu stebėtų pamokų duomenis, matyti, kad pamokose parenkamos veiklos ir užduotys nesukuria tinkamų sąlygų savivaldžio mokymosi kompetencijoms ugdyti(s): nesudaromos galimybės mokiniams kelti sau mokymosi tikslus, pasirinkti mokymosi būdą, ieškoti reikiamos informacijos, naudotis įvairiais šaltiniais, aptarti ir vertinti savo mokymąsi ir pažangą. Tai lėmė pamokose vyraujanti tradicinė (mokymo, poveikio) paradigma.
* Vertinimo duomenys leidžia daryti išvadą apie savivaldžio mokymosi ir mokėjimo mokytis kompetencijos ugdymo sąsajas. Analizuojant mokytojų parengtas pamokų korteles ir stebėtų pamokų protokolus, nustatyta, kad dalyje (39,4 proc.) pamokų mokytojai ketino ugdyti mokėjimo mokytis kompetenciją, tačiau tik dalis numatė tikslingesnius, į šios kompetencijos elementų ugdymą nukreiptus metodus ir veiklas. Todėl vertintojai daro išvadą, kad mokėjimo mokytis kompetencijos ugdymas tiesiogiai koreliuoja su savivaldžio mokymosi organizavimu, tai yra viena iš kiekvieno mokinio įtraukaus mokymosi sąlygų.

Vertintojų surinkti ir išanalizuoti duomenys leidžia teigti, kad mokykloje įgalinantis vadovavimas mokymuisi ir mokinių mokymosi patirtys yra vertinamos vidutiniškai.  |
| 2.3. Vertinimas ugdant ir rezultatai, 2 lygis | Vertinimas ugdant neišskirtinis. Pamokose atliktų užduočių, veiklų vertinimui dažnai stigo aiškių, konkrečių kriterijų, skirtų (įsi)vertinti kiekvieno mokinio pasiekimus ir pažangą pamokoje. * Mokykloje yra susitarimai dėl mokinių pasiekimų ir pažangos vertinimo, jie žinomi mokiniams, skelbiami mokyklos interneto svetainėje. Susitarimuose nurodyta, kad mokiniai informuojami ir su jais aptariama, ko iš jų tikimasi, kokie bus vertinimo kriterijai ir koks turi būti gerai atliktas darbas pamokoje. Tačiau apibendrinti stebėtų pamokų protokolų duomenys rodo, kad vertinimo ugdant vidurkis yra 2,44.
* Vertinimo kriterijų aiškumas pamokoje kaip vienas iš stipresnių pamokos aspektų paminėtas 14 pamokų (21,2 proc.). Tai fiksuota 1b kl. lietuvių k. specialiosiose pratybose, 2a kl. pasaulio pažinimo, matematikos, 5a kl. lietuvių kalbos ir literatūros, 3b kl. anglų k.,7a, 9 kl. matematikos pamokose.
* Formuluodami mokymosi uždavinius, planuodami veiklas mokytojai pavienėse (15,6 proc.) pamokose nurodė konkrečius užduoties atlikimo kriterijus.
* Dalyje (36,9 proc.) stebėtų pamokų mokytojo tikėjimas mokinio galiomis, jo palaikymas, leidimas klysti, taisyti klaidas sudarė sąlygas mokiniams patirti mokymosi sėkmę.

Išanalizavus mokyklos dokumentus ir pamokų stebėjimo duomenis nustatyta, kad mokykloje susitarta dėl diagnostinio ir apibendrinamojo vertinimo ugdymo procese.* Vertindami mokinių pasiekimus ir pažangą, mokytojai vadovaujasi Mokinių pažangos ir pasiekimų vertinimo tvarkos aprašu (atnaujintas 2021-08-30), kuriame įvardijami vertinimo tikslai, numatomas gautų rezultatų panaudojimas, mokytojų ir mokinių atsakomybė. Pasibaigus trimestrui administracija gauna informaciją apie mokinių ugdymąsi, lankomumą, įvertinimus. Gauta informacija analizuojama Mokytojų tarybos posėdžių, direkcinių pasitarimų metu. Mokyklos administracija teikia mokytojams pagalbą, konsultuoja ir siekia, kad jie panaudotų vertinimo rezultatus mokinių ugdymosi procesui pagerinti, remtųsi jais savo kasdienėje praktikoje, atsižvelgdami į akademinius ir socialinius mokymosi aspektus, individualius mokinių ugdymosi poreikius.
* Mokyklos mokinių Pažangos ir pasiekimų vertinimo tvarkos apraše numatyti nuotoliniu būdu besimokančių mokinių į(si)vertinimo būdai, grįžtamoji informacija, pastabų, komentarų pateikimo galimybės.
* Pastebėta, kad dalis mokytojų taikė individualius kaupiamojo vertinimo modelius. Kaupiamasis vertinimas taškais, pliusais stebėtas 8 pamokose (12 proc.), tačiau ne visada buvo aiškūs kaupiamojo vertinimo kriterijai.
* Išanalizavus mokyklos dokumentus, iš pokalbių su administracija, Metodine taryba nustatyta, kad mokykloje stebima individuali mokinių pažanga. Kiekvienas mokinys pildo individualios mokinio pažangos planą „Aš mokinys“, laukiamas pasiekimų rezultatas ir pasiekimų dinamika fiksuojami mokinio „Vertinimo lape“, kuriame žymimi dalykų vertinimai, stebima pasiekimų pokyčių kaita. Taip mokiniai skatinami apmąstyti mokymosi tikslus, įsivertinti pasiektus asmeninius rezultatus.
* NŠA tyrimo teiginiui „Per pamoką arba po jos kiekvienam mokiniui suteikiu informaciją apie tai, kiek jis išmoko ir kur turėtų tobulėti“ pritarė 43,5 proc. apklausoje dalyvavusių mokytojų. Tačiau vertinimo metu pamokose pasigesta dėmesio individualiai pažangai stebėti, matuoti, fiksuoti ir planuoti, kas menkai skatino mokinių asmeninio tobulėjimo siekį ir tikėjimą savo galiomis. Apibendrinus stebėtas pamokas, pažangą skatinantis grįžtamasis ryšys vertintojų fiksuotas 20 (30,3 proc.) pamokų, kaip vienas stipresnių pamokos aspektų paminėtas 11 (16,7 proc.) pamokų.
* Kiekvieno mokinio pažangos ir pasiekimų pamokoje vertinimo vidurkis – 2,27 (žemiausias, palyginti su kitais pamokos vertinimo objektais). Tai patvirtina apibendrinti stebėtų pamokų protokolų duomenys: 60 proc. pamokų mokinių asmeninės pažangos ir pasiekimų matavimas, palyginti su išsikeltu uždaviniu, išmokimo pasitikrinimas ir apibendrinimas vertintas kaip epizodiškas, neišsamus, akcentuojantis mokinių savijautą, o ne uždavinio įgyvendinimą ir asmeninius pasiekimus pamokoje. Tik 8 pamokose (12 proc.) mokiniai turėjo galimybę sugrįžti prie mokymosi uždavinio ir aptarti pasiektus rezultatus. Bendru vertintojų sutarimu daroma išvada, kad pagrindinė priežastis, nesudaranti galimybių mokiniui pasitikrinti, įsivertinti ir pasimatuoti asmeninę pažangą pamokoje, yra tiesiogiai susijusi su pamokos uždavinyje neskelbiamais uždavinio įgyvendinimo ar užduoties atlikimo (įsi)vertinimo kriterijais, kuriuose būtų atsižvelgta ne tik į akademinius rezultatus, bet ir į individualias mokinio startines pozicijas bei raidos galimybes.

Vertinimo metu surinkti ir apibendrinti duomenys leidžia teigti, kad vertinimas ugdant ir rezultatai yra vidutiniški. |
| ***Stiprieji vertinamos srities veiklos aspektai***  | 1. Švietimo pagalbos specialistų, mokytojų padėjėjų ir mokytojų bendradarbiavimas planuojant ir įgyvendinat įtraukųjį ugdymą.
2. Pozityvių santykių bendruomenėje kūrimas siekiant įtraukios kultūros.
 |
| ***Tobulintini vertinamos srities veiklos aspektai***  | 1. Pamokos uždavinys orientuotas į asmeninį mokymo(si) rezultatą.
2. Sąlygų visiems mokiniams aktyviai įsitraukti į mokymosi procesą sudarymas.
3. Kiekvieno mokinio pasiekimų ir pažangos pamatavimas pamokoje.
 |
| ***Vertinamos srities rekomendacijos*** | 1. Planuojant ugdymą(si) pamokose, numatyti pamatuojamą, kriterijais apibrėžtą ir į rezultatą orientuotą uždavinį.
2. Taikyti įvairius mokymo(si) būdus ir veiklas, skatinančias mokinių motyvaciją ir įsitraukimą į aktyvų mokymą(si), sudaryti sąlygas pasirinkti tikslą, mokymosi ar užduoties atlikimo būdus, priemones pagal individualias mokinių galimybes.
3. Sudaryti sąlygas mokiniams į(si)vertinti pasiekimus ir pažangą pamokoje, tinkamai reflektuoti apie sėkmes ir kliūtis.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

1. **Anykščių rajono Švietimo skyriui**: inicijuoti lėšų skyrimą mokyklos specialiojo ugdymo skyriaus-daugiafunkcio centro lifto remontui, sudarant sąlygas visų bendruomenės narių mobilumui ir infrastruktūros prieinamumui.
2. **Anykščių rajono Švietimo pagalbos tarnyba**i: inicijuoti ir / ar organizuoti mokytojams seminarus, skirtus personalizuoto, aktyvia mokinių sąveika ir savivaldumu grįsto mokymo(si) pamokoje įgūdžiams tobulinti.
3. **Mokyklos administracijai:** palaikyti ir skatinti mokytojų profesines kompetencijas patobulinant Mokytojų veiklos suvestines, jose akcentuojant ne kiekybinę, bet kokybinę veiklų savianalizę, t. y. orientuotą į mokinių asmeninę pažangą ir pasiekimus.

 **Metodinei tarybai:** telkti bendradarbiaujančių mokytojų komandas išsikeltiems įtraukiojo ugdymo tikslams įgyvendinti:

* susitarti, kaip konkrečiai ugdymo procese bus taikomi įtraukiojo ugdymo principai;
* burtis į tikslines mokytojų, turinčių tokius pačius tobulėjimo siekius, grupes;
* taikyti paveikesnes ir įvairesnes kolegialaus grįžtamojo ryšio formas;
* pasinaudoti kitų rajono, šalies mokyklų ar mokytojų įtraukiojo ugdymo praktikos sėkmės istorijomis.
1. **Mokytojams**:
* siekiant visų mokinių įtraukties ir aukštesnės mokymosi motyvacijos pamokas organizuoti sąveikos paradigmos plotmėje;
* prisiimti asmeninę atsakomybę už mokyklos pažangą stiprinant įtraukiojo ugdymo nuostatas ir jų įgyvendinimo praktiką.

Vadovaujančioji vertintoja Violeta Gendvilienė

Vertinimo skyriaus vedėja Snieguolė Vaičekauskienė